Når de danske og tyske familier pakker kufferten og drager på ferie, så går turen ofte til Nordjylland - for de er vilde med vores landsdel. To nordjyske turistmagneter er på Top-10 over Danmarks bedste attraktioner 2019 - Nordsøen Oceanarium og Skagen Kunstmuseum. De er blevet kåret som henholdsvis Bedste Akvarium og Bedste Kunstmuseum. Det viser Dancenters spørgeskemaundersøgelse blandt 7.400 danske og tyske turister, som har lejet sommerhus gennem udlejningsbureauet. Nordsøen Oceanarium: Vi giver gæsterne det, de vil have Titlen som en af Danmarks og Tysklands favoritter varmer da også hos Nordsøen Oceanarium. - Det er super godt at få positiv feedback, for så ved vi, at vi driver stedet rigtigt godt, og at folk får en god oplevelse, når de kommer og besøger os. Kåringen vidner om, at vi rammer det, gæsterne gerne vil have, siger Natur- og Kulturformidler Kim Fogt. Han ved udmærket godt, hvad gæsterne kommer for at se. - Vores store trækplaster er klumpfisken, for der er ikke så mange akvarier, som har sådan en. Og så er Nordeuropas største akvarium med 4,5 millioner liter vand med en dykker, der fodrer fiskene - og det er også et hit, fortæller han. Undersøgelsen er lavet ved, at turisterne har givet de forskellige attraktioner karakter fra 1 (ikke god) til 5 (helt i top). Vinderne er derfor de attraktioner, der har fået den højeste gennemsnitlige karakter og ikke nødvendigvis dem, der har fået flest stemmer. Sådan skriver turisterne Bedste kunstmuseum: Skagen museum Gennemsnitlig karakter på 4,09 ud af 5 Udtalelser fra deltagerne: “Skønt museum med så mange af de helt store klassiske danske malerier at man bliver helt rundtosset.” “Det er nogle fantastiske rammer.” Her kan man komme igen og igen og nyde de fantastiske malerier. Bedste akvarium: Nordsøen Oceanarium Gennemsnitlig karakter på 4,04 ud af 5 Udtalelser fra deltagerne: “Usædvanligt spændende med alle de forskellige fisk, det store akvarium er helt unikt.” “Imponerende sted. Virkelig spændende. Der kan man bruge mange dage.” "Fantastisk sted. Dejlige omgivelser. Professionelt drevet og meget vidende personale." Undersøgelsen er lavet ved, at deltagerne har givet karakter fra 1 (ikke god) til 5 (helt i top) til attraktioner, de har besøgt. Deltagerne har kun bedømt de attraktioner, de selv havde lyst til. Vinderne er derfor de attraktioner, der har fået den højeste gennemsnitlige karakter og derfor ikke dem, der nødvendigvis har fået flest stemmer.
Skagen Museum og Nordsøen Oceanarium er blandt favoritterne hos danske og tyske feriegæster.